གོང་གི་དྲི་བ་འདི་དག་གམ་གནད་དོན་འདི་རིགས་ལ་བསམ་གཞིག་དང་དབྱེ་ཞིབ།གདོང་ལེན་བཅས་བྱེད་པའི་ཚེ་ན།བྱིས་རྩོམ་ནི་བྱིས་རྩོམ་ཙམ་མ་ཡིན་པར།བྱིས་པའི་མོས་པ་སློང་བྱེད་ཀྱི་རོལ་དབྱངས་སྙན་མོ་ཞིག་གམ།བྱིས་པའི་མཚར་སྣང་སྒུལ་བྱེད་ཀྱི་རླུང་བུ་འཇམ་པོ་ཞིག་གམ།བྱིས་པའི་སེམས་ངལ་གསོ་བྱེད་ཀྱི་སྨན་མཆོག་ཁུག་མ་གང་ངམ།བྱིས་པའི་སྐོམ་པ་སེལ་བྱེད་ཀྱི་བཏུང་བ་མངར་མོ་ཞིག་ཏུ་འགྱུར་འོས་པའི་སྡོམ་ཚིག་ཅིག་འབབ་སྲིད་ལ།དེ་ལྟ་བུའི་སྡོམ་ཚིག་དང་ཉེ་བའི་བྱིས་རྩོམ་ཡག་པོ་མང་དུ་བྱུང་ཚེ་དེ་ནི་བྱིས་པའི་ནང་སེམས་ཀྱི་ལོངས་སྤྱོད་གྱ་ནོམ་པ་ཞིག་དང་།སློབ་སྦྱོང་གི་ལམ་བུ་སྟོབས་ཀྱིས་འདེད་པའི་ལམ་རྒྱགས་འཚོ་བཅུད་དང་ལྡན་པ་ཞིག་ཏུ་འགྱུར་ངེས་པ་ནི་སྨོས་མེད་ལགས།དེ་ན་འདི་ལྟ་བུའི་ལོངས་སྤྱོད་དང་འཚོ་བཅུད་ནི་ལྷ་དང་བླ་མས་མི་སྩོལ་ལ།གང་འདོད་ཅི་འདོད་དུ་འབྱུང་བའང་མ་ཡིན་པར་འདི་ལ་ཆེད་ལས་ཀྱི་རྩོམ་པ་པོ་མཁོ་བར་མ་ཟད།སྤྱི་ཚོགས་ཁྱོན་ཡོངས་ནས་འདི་ཉིད་སློབ་གསོའི་ཡན་ལག་གལ་ཆེན་ཞིག་ཏུ་རྩིས་ཏེ།འཆར་གཞི་དང་དམིགས་ཡུལ་ཡོད་པའི་སྒོ་ནས་གསར་རྩོམ་མཐུན་འགྱུར་གནང་དགོས་པ་རེད།